text: titulars.cat: de juliol 2014
  Francesc Altarriba explicarà la figura del pannier a la presentació del saló Mexipan
  El proper 5 d'agost Francesc Altarriba assistirà a la presentació de l'edició d'enguany (la 13a) de Mexipan, el saló més important sobre el món del pa que se celebra a l'Amèrica Central: Altarriba, a més farà una ponència aquell dia en la qual explicarà la figura del pannier, de la qual n'és l'impulsor, tal i com ha informat anteriorment TITULARS.CAT (bloc del 08/02/2014, del 02/06/2014 i vídeo report del 08, 09 i 10/02/2014). Mexipan se celebrarà del 27 i 30 d'agost al World Trade Center de Ciutat de Mèxic i està organitzat per l'Associació Nacional de Proveïdors Professionals de la Indústria del Pa, Rebosteria i Similars (Anpropan), entitat que ha convidat Altarriba per tal que faci la ponència, que tindrà lloc a l'Hotel St. Regis, de Ciutat de Mèxic.
  "Tornem al cistell antiquat amb el pa enmig d'una taula d'un restaurant de luxe, rodejada de modernitat. És que el pa no mereix canviar amb els anys, com tot a la vida?", sentencia Francesc Altarriba, justificant l'aposta i interès d'aquest saló de referència a Llatinoamèrica per conèixer l'especialista en pa com un veritable avenç en el sector, independent i complementari al flequer i amb una funció específica dins del personal de sala en un establiment gastronòmic que busca distingir-se amb productes que poden donar molta rendibilitat. El pannier és una figura que ha estat en contínua evolució des de la seva creació fa quatre anys i ara creua l'Atlàntic de la mà del seu creador, que viatjarà acompanyat per un Pannier Official Coach, el qual s'encarregarà de posar en escena la ponència de Frances Altarriba.
  Pannier Official Coach / FRANCESC ALTARRIBA
  Kidnelis en català, el més venut entre els jocs educatius de lectoescriptura a Amazon Espanya
  La versió en català del joc Kidnelis es consolida número 1 en vendes a Amazon Espanya en la categoria de jocs educatius de lectura i escriptura. Aquest joc de taula, del qual n'ha informat anteriorment TITULARS.CAT (bloc del 13/05/2014), ha estat creat i avalat pel doctor en pedagogia Carles Rodrigo i comercialitzat per l'empresa Sabadell Shop per tal d'incentivar la lectoescriptura. Els emprenedors Joan Reixach i Marcel Olivé, de Sabadell Shop, s'han mostrat molt satisfets per la fita i reconeixen l'esforç fet fins a arribar aquí. "Tot i ser una versió en català i ser fabricat entre Sabadell i Terrassa, amb les dificultats competitives que això significa, estem col·locant els nostres productes a les millors capçaleres de vendes i amb bons resultat". Els impulsors de Kidnelis (un equip pluridisciplinar d'emprenedors, educadors, disseny i comunicació) pensen que "tot i els entrebancs i dificultats de l'entorn on vivim cal confiar amb projectes locals plens de sentit i treball. La nostra dimensió nos ens permetrà estar molt temps en aquesta posició de lideratge, però volíem compartir-ho amb tots els nostres seguidors", destaca Reixach. Amb el subtítol 'Veritats, mentides i imaginació', Kidnelis proposa als infants una sèrie de fitxes amb frases ocurrents perquè les llegeixin i escriguin en lletra lligada o d'impremta i després decideixin si són verdaderes o falses. La diversió infantil es prorroga amb un debat verbal, ja sigui amb família o a l'escola, sobre la credibilitat de les afirmacions que han redactat. El joc, que s'ha dissenyat en català, castellà i anglès per a no nadius, consta d'un kit amb 100 fitxes, llapis, goma d'esborrar i un bloc de notes. Ël personal impulsor de Kidnelis el defineix com un joc ideal per als majors de 5 anys per reforçar la lectura, l'escriptura i l'atenció durant les vacances d'estiu, de manera que els somriures i la reflexió en veu alta estan assegurats. 'Guardem la roba dins la televisió', 'A la nit anem a escola', 'A l'ajuntament hi ha un cocodril' o 'El pare posa la roba a la rentadora' són alguns dels exemples pràctics que les criatures es troben amb els dos tipus de lletra, per davant i darrere d'unes fitxes grosses, resistents i fàcilment manipulables.
  El joc està "pensat per a infants de primer de primària en endavant, just quan comencen a assolir la lectura i l'escriptura, amb lletra de pal i, més endavant, lligada", tal i com explica la mestra Neus Salomó, col·laboradora pedagògica del projecte. Kidnelis, a més, compta amb un cuidat disseny gràfic i unes il·lustracions, que han anat a càrrec de Marta Riudavets i Ariadna Albareda, de l'estudi de disseny Cactus Seny Gràfic, ubicat a Sabadell. "Hem volgut donar-li ànima al joc i que transmetés alegria i diversió. A partir de les frases impreses, els nens poden crear les seves pròpies i personalitzar el seu joc. És una nova i original manera d'aprendre", destaquen les dissenyadores. La mecànica del joc és "senzilla i molt motivadora, ja que els infants se senten protagonistes i fan seves les frases. Aprenen, mentre es diverteixen i, per tant, assoleixen millor els coneixements", explica Rodrigo. Aquest pedagog i docent en actiu va crear el joc artesanalment a casa seva amb senzilles fitxes de cartolina i l'ha estat provant durant una vintena d'anys amb els alumnes de l'escola Sagrada Família, de Sabadell, amb un èxit aclaparador. També s'ha rodat amb els alumnes de l'escola pública Nostra Llar, també de Sabadell, així com a diferents centres especialitzats en suport pedagògic i psicològic dels infants. L'educador matisa que Kidnelis és "una eina de suport per a l'aprenentatge de la lectura i l'escriptura. En cap moment vol suplir la figura del mestre o de l'adult, sinó que vol reforçar-lo".
  Llistat dels jocs educatius més venuts a través d'Amazon Espanya / DecoMUNICACIÓ
  Sant Quirze del Vallès convoca tres concursos 2.0 per la seva Festa Major
  L'Ajuntament de Sant Quirze ha convocat un concurs de selfies penjats a Twitter que es facin durant la propera festa major, que se celebrarà entre el 28 d'agost i l'1 de setembre. També un concurs de fotos a Facebook i un de vídeos a Instagram. Amb aquestes convocatòries Sant Quirze vol viure una altra Festa Major 2.0, com la que ja va viure, amb força participació, l'any passat. Les autofotos al Twitter han de publicar-se amb el hashtag #selfieSQV; pel que fa a les fotos via Facebook, caldrà enviar-ne com a màxim 5 per particpant al correu electrònic sqvconcurs@gmail.com; i quant als vídeos d'Instagram s'han de penjar amb l'etiqueta #concursSQV.
  Els tres concursos 2.0 són oberts a qualsevol persona més gran de tretze anys. Perquè siguin uns certàmens autènticament populars, en queden exclosos el personal municipal que treballi en els actes de les festes majors i els professionals de la imatge contractats per aquests actes. L'objectiu que es busca no és tant la qualitat de les imatges i els vídeos com el caliu que les xarxes socials puguin crear "al voltant de la Festa Major, com el gran punt de trobada ciutadana que és a Sant Quirze del Vallès", diu l'alcaldessa de Sant Quirze, Montserrat Mundi. "L'any passat vam viure una Festa Major de la qual tots i totes ens en podem sentir molt orgullosos. El sentiment de poble va ser-hi especialment palès i les xarxes socials van tenir molt a veure-hi", afegeix l'alcaldessa. Les fotos i vídeos hauran de ser originals, realitzats per qui les presenti i haver-se captat durant els actes la Festa Major de Sant Quirze 2014. El premi de cada concurs serà una tablet i s'atorgarà, segons el certamen, per sorteig, per major nombre de "likes" o per una combinació de votació popular i decisió d'un jurat.
  Un dels concursos és de selfies penjats al Twitter / AJ. SANT QUIRZE DEL VALLÈS
  Un nou llibre de l'ICAC tracta sobre la vil·la romana dels Antigons, situada a Reus
  Portada d'Ager Tarraconensis 4 / ICAC
  El nou volum editat per l'Institut Català d'Arqueologia Clàssica (ICAC) i titulat Ager Tarraconensis 4. Els Antigons, una vil·la senyorial del Camp de Tarragona es presenta avui a les 19.00h a càrrec de Jaume Massó Carballido, arqueòleg de l'Institut Municipal de Museus de Reus. En són editors del llibre Ramon Járrega i Marta Prevosti, tots dos investigadors de l'ICAC. Aquest volum inclou articles de diversos autors sobre la vil·la romana dels Antigons (situada a Reus, al costat de la Canonja), que va ser una de les més riques de l'ager Tarraconensis, raó per la qual ha merescut un tractament monogràfic dins dels volums del Projecte Ager Tarraconensis.
  L'acte de presentació d'avui tindrà lloc al Museu de Reus Salvador Vilaseca i comptarà amb la presència del regidor de Cultura de l'Ajuntament de Reus, Joaquim Sorio; del vicepresident de la Diputació de Tarragona, Albert Vallvé; del president de l'Institut d'Estudis Catalans (IEC), Joandomènec Ros i Aragonès; del director de l'ICAC, Joan Gómez Pallarès; del delegat del rector per a Relacions institucionals de la Universitat Rovira i Virgili, Antoni Gonzàlez Senmartí, i del director de Projectes de la Fundació Abertis, Ricard Fornesa, a més dels editors del volum. El llibre s'ha publicat dins de la col·lecció Documenta de l'ICAC en coedició amb l'IEC i amb el suport de la Diputació de Tarragona i d'Abertis Autopistas.
  +info: http://icac.cat
  La UPC i ASPAPEL impulsen la formació altament qualificada en Enginyeria Paperera
  La Universitat Politècnica de Catalunya-BarcelonaTech (UPC) i l'Associació Espanyola de Fabricants de Pasta, Paper i Cartró (ASPAPEL) van signar dimecres de la setmana passada un conveni de col·laboració per tal de realitzar accions conjuntes que promoguin els estudis d'Enginyeria Paperera, els quals formen part actualment del màster universitari de la UPC en Enginyeria de Tecnologies de Materials Fibrosos. La signatura del conveni, que va tenir lloc al Rectorat de la UPC a Barcelona, l'han formalitzat el rector Enric Fossas, i el president d'ASPAPEL, Eduard Querol. Hi van assistir també la vicerectora de Política Docent, Maribel Rosselló; el director de l'Escola d'Enginyeria de Terrassa (EET) i responsable del màster universitari en Enginyeria de Tecnologies de Materials Fibrosos, Xavier Cañavate, i el director general d'ASPAPEL, Carlos Reinoso. ASPAPEL oferirà pràctiques remunerades i la possibilitat de fer el treball de fi de màster als estudiants que cursen l'especialitat d'Enginyeria Paperera dins del màster universitari en Enginyeria de Tecnologies de Materials Fibrosos.
  Signatura del conveni. A l'esquerra, Enric Fossas
  i, a la dreta Eduard Querol / UPC
  Segons afirma Eduard Querol, president d'ASPAPEL i antic alumne de l'especialitat que s'imparteix a l'EET, l'associació que presideix està molt interessada "a promoure la formació universitària en l'àmbit de l'Enginyeria Paperera a través d'iniciatives que tinguin un gran impacte en l'entorn social i productiu del territori en el qual es desenvolupa l'activitat econòmica". Per la part seva, el rector Enric Fossas explica que "tant la UPC com les empreses associades a ASPAPEL tenen objectius comuns en àrees de formació i desenvolupament tecnològic. Per tant, la col·laboració que avui formalitzem ens permetrà aprofitar al màxim el nostre potencial". La signatura d'aquest conveni universitat-empresa reunirà representats rellevants del teixit industrial i de l'àmbit docent i R+D vinculats al sector de l'enginyeria paperera d'arreu de l'Estat, com són, per part de les empreses, Xavier Torredemer, de J. Vilaseca, S.A.; Jordi Mercader, de Miquel i Costas, S.A, i Joan Vila, d'Stora Enso S.A. Per part del món acadèmic, hi assistiran Teresa Vidal, directora del Departament d'Enginyeria Tèxtil i Paperera de la UPC i directora del grup de recerca CELBIOTECH (grup universitari de referència del sector a Espanya); Antonio L. Torres i Blanca Roncero, professors del màster universitari en Enginyeria de Tecnologies de Materials Fibrosos i investigadors del grup de recerca CELBIOTECH, i Josep F. Colom, professor jubilat de la UPC i impulsor de l'especialitat universitària d'Enginyeria Paperera de la UPC a Espanya.
  La Generalitat dóna suport econòmic als municipis per tal de promoure el turisme
  La Generalitat de Catalunya ha donat, abans d'ahir, l'ordre perquè es traspassin un total d'1,9 milions d'euros als consells comarcals i municipis de Catalunya, procedents de la recaptació del primer trimestre del 2014 de l'Impost sobre les estades en establiments turístics (IEET). La recaptació total ha estat de 5,6 milions d'euros, el que suposa un 7% més respecte a la recaptació del primer trimestre del 2013. L'import traspassat als consells comarcals i municipis, que correspon al 30% de la recaptació total, es destinarà a promoció turística, segons els eixos i les prioritats establertes a les directrius d'actuació proposades per la Comissió del Fons per al Foment del Turisme.
  Pel que fa a la Generalitat, que gestionarà el 70% restant, impulsarà la promoció turística; el desenvolupament d'infraestructures turístiques; la creació i la millora dels productes turístics; el turisme sostenible i responsable; i la protecció i millora dels recursos turístics. La Comissió del Fons per al Foment del Turisme és l'òrgan encarregat de proposar les directrius d'actuació dels recursos procedents de l'Impost sobre les estades en establiments turístics i que reverteixen en la promoció, la modernització i la millora del sector turístic català. Aquest òrgan, presidit pel conseller d'Empresa i Ocupació, Felip Puig, està format per representants de diferents departaments de la Generalitat, representants del sector turístic privat de Catalunya i de les administracions locals catalanes. Un altre òrgan del Fons és el Comitè Bilateral que es reuneix cada tres mesos i que decideix l'assignació dels recursos del Fons perquè siguin transferits als ajuntaments i als organismes de la Generalitat que han d'utilitzar-los.
  Vista del Parc de la Serralada Litoral, un dels indrets turístics del Vallès / TURISMEVALLES.NET
  El Consell Comarcal del Vallès Occidental aprova la pròrroga i ampliació del PAC
  El Ple del Consell Comarcal del Vallès Occidental va aprovar dijous passat de forma inicial la pròrroga i ampliació del Pla d'Actuació Comarcal (PAC) per tal de poder desenvolupar el nou projecte 'Boscos del Vallès' i garantir-ne els serveis, adaptant el Pla a les noves necessitats d'actuació. El passat 2 de juliol el Consell d'Alcaldes i Alcaldesses ja van informar favorablement sobre la pròrroga i ampliació del PAC i va instar el Consell Comarcal a fer-ne la seva aprovació. D'una banda, s'ha aprovat la pròrroga de l'actual PAC, que fou aprovat, l'any 2010, pel Ple del Consell Comarcal. El PAC té una vigència de quatre anys segons disposa la Llei comarcal. Aquesta pròrroga que es proposa de dos anys s'estima suficient per acabar de desenvolupar les actuacions previstes pel projecte 'Boscos del Vallès' i també per portar a terme la revisió del PAC per tal d'obtenir un nou document, amb les línies i objectius al dia de les necessitats de la comarca. D'altra banda, s'ha aprovat ampliar els objectius del PAC. Tot i que el PAC actual contempla diversos objectius per a promoure la gestió dels boscos de la comarca i impulsar col·laboracions per a la prevenció d'incendis, cal dotar a la comarca d'un servei comarcal que permeti oportunament licitar la seva gestió i especificar que aquest servei girarà a l'entorn de l'explotació de les calderes de biomassa. Per això es proposa introduir dos objectius nous i agrupar per a una millor coherència els objectius relacionats amb el projecte'Boscos del Vallès', en una sola línia, la número quatre del PAC.
  El projecte 'Boscos del Vallès' és un programa de prevenció d'incendis forestals en dos vessants. Un, el reforç de les infraestructures per a la prevenció d'incendis (punts d'aigua, accessos al bosc, neteja de franges). I l'altre, una línia innovadora de treball, la utilització de la biomassa per a la generació d'energia renovable a la comarca. El projecte es desenvoluparà fins l'any 2017, finançat amb subvencions de diverses administracions i amb una part de recursos propis. El projecte pretén fer un pas més enllà en la prevenció d'incendis i tenir impacte en la disminució de la biomassa que genera el perill d'incendi. L'objectiu del projecte s'inspira en recuperar part de la gestió tradicional dels boscos, quan hi havia els oficis de carboner, llenyataire, entre d'altres. Es tracta de promoure l'aprofitament de la biomassa forestal per disminuir el risc d'incendis, i amb aquesta, generar energia calorífica per abastar diferents equipaments de la comarca amb una energia socialment responsable i creant llocs de treball i teixit productiu. L'estratègia és donar suport amb inversió de fons públics a instal·lacions que permetin consumir i preparar per al consum grans volums de biomassa extreta amb una gestió forestal ordenada. També es fomentaran les dinàmiques de compra-venda que garanteixin la qualitat i l'origen de proximitat de la biomassa i que els beneficis reverteixin en tota la cadena forestal. El nou enfocament en la prevenció d'incendis és fruit de la reflexió conjunta entre els diferents actors implicats en la prevenció d'incendis, el gran incendi forestal de 2003, els fenòmens meteorològics com nevades i ventades dels darrers anys i el gran foc de l'Empordà de 2013.
  El projecte 'Boscos del Vallès' s'ha presentat, el passat 2 de juliol, als alcaldes i alcaldesses / CCVOC
  Signat el conveni per a la 33a Fira de comerços i entitats de Palau-solità i Plegamans
  L'Ajuntament de Palau-solità i Plegamans i l'Associació de Comerciants del municipi van signar ahir el conveni de col·laboració que inclou, entre altres qüestions, la col·laboració econòmica que aporta el consistori per a la celebració de la 33a Fira Palau, que se celebra els dies 4 i 5 d'octubre. Teresa Padrós, alcaldessa de Palau-solità i Plegamans, i Jordi Bachs, president de l'Associació de Comerciants, van signar el conveni a la Sala de Plens de la Casa Consistorial, acompanyats de Miquel Rovira, regidor de Comerç i Turisme de l'Ajuntament. Amb aquest pacte el consistori vallesà es compromet a abonar 32.400 euros per tal de fer possible la celebració de Fira Palau, que enguany compta amb un pressupost de 59.268 euros. La resta del finançament necessari fins assolir la xifra total pressupostada va a càrrec de l'Associació de Comerciants i dels lloguers que satisfaran els expositors. Una de les motivacions que el propi conveni recull per a l'aportació que fa l'Ajuntament és la de "promoure actuacions de promoció i dinamització del comerç urbà", com ho és Fira Palau.
  Teresa Padrós va declarar la importància de Fira Palau, "per generar llocs de treball i que els comerços no hagin d'abaixar persianes". El regidor Miquel Rovira va incidir en el fet "que és una aposta que fem des de l'Ajuntament i l'Associació de Comerciants per tal que no es perdi Fira Palau, que és un referent al Vallès, i sobretot per la importància que té per al comerç local". "Es tracta d'apropar el comerç a la ciutadania i dediquem esforços perquè hi hagi el màxim nombre de comerços possible i que tinguem, de nou, una fira ben lluïda". Al seu torn, el president de l'Associació de Comerciants, Jordi Bachs, va ressaltar que "aquest any s'ofereix als expositors el millor preu possible, però cal que el comerç s'hi interessi, que surti de darrere el mostrador i surti a Fira Palau per promocionar-se i sembrar". I és que per a Bachs, "ser present a Fira Palau és una forma de sembrar per després recollir". "Tanmateix, si es vol i es fan bones promocions, també es pot vendre", va reblar Bachs. El preu de lloguer dels estands per exposar en aquesta edició de Fira Palau és de 190 euros en el cas dels de 9 metres quadrats i de 350 en els de 24 metres quadrats. L'acte va servir també per introduir algunes novetats i reclams d'aquesta edició de Fira Palau. En primer lloc, s'inaugurarà el dissabte dia 4 quan tradicionalment es feia el vespre del divendres. Amb tot, hi haurà activitats divendres. De nou, Fira Palau, acollirà una exhibició de Trial Indoor en col·laboració amb el Moto Club Palau.
  Fira Palau de l'any passat / AJ. PALAU-SOLITÀ I PLEGAMANS
  +info: http://www.palauplegamans.net
  El Festival BBVA de Cinema de Muntanya projectarà la pel·lícula més antiga del gènere
  L'edició d'enguany del Festival BBVA de Cinema de Muntanya, la 32a, que tindrà lloc el proper mes de novembre a Torelló, projectarà la que es considera la primera pel·lícula del gènere de muntanya: es tracta de Cervino, un curt de 74 metres, equivalent a 6 minuts de durada, que es va enregistrar l'any 1901. Representa un grup de tres alpinistes, probablement guies, que surten de Zermatt i escalen el Cerví pel costat suís. Les imatges acaben a prop del cim. El curt serà a Torelló perquè l'International Alliance for Mountain Film l'ha restaurat precisament aquest any. Arribarà al Festival BBVA de Cinema de Muntanya en format digital per ser projectada com a peça única al costat de les millors pel·lícules de muntanya de l'any.
  Amb Cervino l'organització del certamen pretén posar en valor els orígens d'un esport i d'un gènere que actualment produeixen hores i hores d'imatges. Encara que només sigui de sis minuts, les diferències tècniques, tant alpinístiques com cinematogràfiques, seran evidents per als espectadors en una oportunitat única per viure i veure la història del cinema i de la muntanya. Es desconeix l'autor d'aquesta joia encara que podria tractar-se de Franck Ormiston-Smith, un jove anglès pioner en el cinema de muntanya. Ormiston-Smith hauria visitat la serralada dels Alps tant el 1901 com el 1902, per a nombroses ascensions als cims més importants de la cadena acompanyat de tres guies i dos camàlics. Així s'especifica en un diari anglès d'aquella època, que fins i tot detalla el nom de dos dels guies: serien Christian Bohren i Christian Burgener, de Grindelwald. El Festival, a més amés, presenta enguany, com a novetat, la secció +Xtrem, que recollirà curtmetratges d'esports extrems enfocats cap a un públic més jove i que, de fet, escollirà en votació popular el film guanyador, només d'aquesta secció.
  Tràiler d'una de les pel·lícules projectades a l'edició de l'any passat del Festival / YOUTUBE-POSING PRODUCTIONS
  +info: http://www.torellomountainfilm.cat
  El RACC analitza 4.940 km de la xarxa viària catalana fent servir el protocol iRAP
  Un estudi presentat pel RACC, segons informava ahir el mateix Club, ha analitzat 4.940 km de la xarxa viària catalana sota el protocol iRAP i ha definit unes propostes de millora centrades en el manteniment de les principals infraestructures. El llistat d'actuacions prioritzades que resulta de l'estudi permetria evitar, segons el RACC, fins a 1.400 morts i ferits greus en els propers 20 anys. Concretament, al llarg de 20 anys es podrien evitar 12 morts i 58 ferits greus anuals a la xarxa estudiada. L'estudi centra el problema principal en matèria de seguretat viària a Catalunya tenint en compte la tipologia dels accidents (31% accidents frontals i 20% interseccions) de la xarxa estudiada. Les carreteres on s'estima més necessitat d'inversió en seguretat viària són la N-340 i la N-II, ambdues titularitat del Ministeri de Foment. La primera carretera del llistat propietat de la Generalitat de Catalunya és la C-55, seguit de la C-35 (tenint en compte que aquest estudi es va fer prèviament a les actuacions realitzades recentment a la C-55). El 75% (32,4M€) de la inversió que s'estima en matèria de seguretat viària es concentra en 10 carreteres de la xarxa catalana. La recomanació prioritària a implementar si ens referim a la reducció de víctimes per als propers 20 anys (64% del total que es pot aconseguir i amb un retorn de 12 vegades la inversió) seria la separació de sentits de circulació amb una barrera central (sense desdoblament), amb un estalvi de 900 morts i ferits greus. Altres mesures, les quals suposarien un 15% de l'estimació de víctimes estalviades, passarien per un carril addicional (2+1), abalisament i senyalització (intersecció) i ampliar la separació de carrils (mitjana).
  La realització d'aquest estudi és el primer pas d'un conveni de cooperació entre el RACC i el Dept. de Territori i Sostenibilitat per adaptar el protocol a la casuística viària catalana i participar de forma activa en el grup de treball de "Pathfinders" on cooperen les administracions de Catalunya, Regne Unit, Països Baixos, Eslovènia i Austràlia. Pel que fa a l'iRAP, és una organització sense ànim de lucre que col·labora amb organitzacions no governamentals i governs per salvar vides a través de mesures com ara: avaluació de carreteres, impuls de plans específics de millores en seguretat, actuacions per tal de proporcionar formació, tecnologia i ajuda, controlar i fer seguiment del rendiment obtingut una vegada implementats els plans de millora de la seguretat viària. En l'actualitat iRAP treballa a més de 70 països al voltant del món amb més de 500.000 km avaluats. A Europa, iRAP s'ha aplicat a països com Holanda, Itàlia, Grècia, Eslovènia i, a través del RACC, ara a Catalunya. El passat mes de maig, es va constituir un grup de treball amb els països capdavanters en matèria de seguretat viària. Representants del Regne Unit, Holanda, Dinamarca, Eslovènia, Austràlia i Catalunya van participar en la trobada on l'objectiu principal és compartir diferents perspectives a nivell global en termes de gestió de la seguretat viària en carretera, així com de les eines utilitzades per fer l'avaluació de les mesures adoptades i el rendiment aconseguit. També es pretén crear una estratègia global per als propers anys en seguretat viària, d'acord amb les polítiques actuals vigents.
  Mapa de la xarxa de carreteres analitzada / RACC
  Inserty compleix 10 anys com a instal·ladora elèctrica i es troba en fase de ple creixement
  L'empresa catalana Inserty, ubicada a Cerdanyola del Vallès i dedicada al sector de les instal·lacions elèctriques i de comunicacions, celebra enguany el seu desè aniversari havent consolidat el seu negoci, tot disposant, avui, d'una plantilla estable de 22 treballadors i més de 2.000 clients, entre els quals destaquen Novartis, Mango, Fluidra, Abertis o Adam. Inserty dóna servei a les demandes d'empreses en el desenvolupament d'infraestructures de comunicacions, instal·lacions d'electricitat i d'il·luminació, Centres de Processament de Dades (sales CPD), manteniment i consultoria. Va iniciar la seva activitat el mes de gener de l'any 2004, per Francisco García i Jaume Ramírez, dos experts en l'àmbit del disseny i el desenvolupament de xarxes elèctriques i de comunicacions que van decidir crear el seu propi negoci. Des d'aleshores, la companyia ha realitzat diferents projectes a tot el territori espanyol per a clients de sectors molt diversos: industrial, administració pública, sanitari, hostaleria, educació, grans superfícies, entre d'altres.
  Alguns dels projectes més significatius duts a terme han estat els treballs per al Centre d'Alt Rendiment (CAR), la instal·lació elèctrica i les instal·lacions elèctriques i CPD per al grup Fluidra o la instal·lació d'equips electrònics de xarxa per a Abertis. Inserty també treballa, des de l'any 2009, amb el Sincrotró Alba (de Cells) per al qual ha realitzat la instal·lació elèctrica dels nou laboratoris que té el complex de recerca i on hi desenvolupa tasques de manteniment. Actualment, segons fots de la companyia Inserty, l'empresa es troba en una fase de ple creixement, tant pel que fa a projectes com a treballadors. La seva facturació supera els dos milions d'euros: l'any 2013 va facturar 2.022.000 euros, quasi un 10% més que l'any 2012, quna en va facturar 1.804.000. Per a aquest any, la companyia té prevista la contractació de set persones (un augment del 32% de la plantilla) i centra tots els seus esforços en la promoció de les sales CPD, a través de la divisió CPD Control.
  Oficines d'Inserty / INSERTY
  +info: http://www.inserty.com
  El web Viasona porta indexades més de 50.000 cançons en català
  El portal Viasona, que aquest setembre celebrarà els seus quatre anys d'existència, es va crear amb la vocació de ser la gran enciclopèdia de la música en català a Internet i amb aquesta finalitat ja ha indexat a dia d'avui més de 50.000 cançons de més de 6.000 àlbums i gairebé 3.000 grups que han cantat i canten en llengua catalana. El resultat ha eastat un web que recull bona part de la producció musical en català feta en el darrer mig segle (des de l'any 1961). Les xifres i l'audiència avalen aquesta consolidació. Des del seu naixement, l'audiència de Viasona no ha parat de créixer, situant-se els darrers mesos en més de 140.000 visitants mensuals (amb una mitjana de prop de 100.000 usuaris únics mensuals). Per Joan Camp, responsable de Tirabol Produccions, empresa responsable del portal, Viasona "és el resultat de la intensa feina feta durant aquests quatre anys. La tasca, però, no acaba aquí i serem constants i perseverants perquè Viasona no quedi desfasat arran de la prolífera producció musical del país". Per això, el moment actual i la bona acollida del web fan que els seus impulsors es plantegin nous reptes de cara a la tardor. "Els nous reptes passen per dotar Viasona de més contingut, no lligat únicament a la introducció de noves lletres", avança Joan Camp.
  Viasona és una iniciativa inèdita i totalment privada que ha recopilat fins un 50% de material inèdit a la xarxa i l'ha digitalitzat. Aquest patrimoni musical permet als usuaris consultar tota mena de dades: la producció d'un artista, el catàleg complet d'una discogràfica, els discos i cançons d'un any concret i, fins i tot, descobrir les cançons que parlen d'una ciutat, un mes de l'any o un nom propi, entre d'altres prestacions. A més, arran de la feina feta en els darrers dos anys, s'ha acumulat més de 4.200 portades, és a dir, dos de cada tres àlbums indexats. Els usuaris registrats al portal poden fer llistes de cançons preferides, deixar comentaris i puntuar les pàgines dels grups, àlbums i cançons. A més, a través de les grans plataformes musicals (Spotify, iTunes, Grooveshark, YouTube o Amazon) ofereix la possibilitat d'escoltar gratuïtament els grups catalans que tenen presència en aquestes grans xarxes mundials, amb més de 20.000 vídeos i prop de 10.000 àudios. Viasona, sota el paraigua de Tirabol Produccions (grup responsable també de Racó Català), agabella també dades dels àudios i vídeos vinculats a les cançons indexades i més de 400 blogs de la sonosfera catalana. És per aquest motiu que la nova etapa de creixement del portal se centrarà en nous continguts.
  Videoclip d'una de les cançons indexades per Viasona / YOUTUBE
  Un estudi ajuda a clarificar el comportament dels óssos del Pirineu de Lleida a la Prehistòria
  Un nou estudi publicat dimecres passat a la revista PLOS ONE i que ha estat encapçalat per l'Institut Català de Paleoecologia Humana i Evolució Social (IPHES) contribueix a clarificar la caracterització dels óssos que van habitar al Pirineu de Lleida durant la Prehistòria, especialment pel que fa als seus hàbits carnívors com a consumidors d'altres animals. De fet, la informació dels óssos des del punt de vista tafonòmic (estudi de les marques associades als ossos i les dents) encara és una assignatura pendent pels arqueòlegs, tot i que es tracta d'una de les espècies considerades de les més de la Prehistòria. Nogensmenys, tenen hàbits cavernaris, sobretot relacionats amb la seva hibernació, que fa que siguin molt comuns als jaciments arqueològics més antics.
  L'arqueòleg Jordi Rosell, investigador docent de la Universitat Rovira i Virgili de Tarragona, membre de l'IPHES i un dels signants de l'article, ha destacat una de les singularitats d'aquesta investigació que ara es presenta: "Alguns estudis anteriors basaven les seves conclusions en mostres molt reduïdes o en treballs efectuats amb animals alimentats en captivitat, els quals tenen un comportament força diferent dels salvatges. Nosaltres hem estudiat 17 carcasses menjades pels óssos del Pirineu de Lleida i hem pogut identificar els patrons de consumició de cadàvers sencers per part d'aquests animals". L'estudi l'han dut a terme, a part de Jordi Rosell, Maite Arilla (també de l'IPHES), en col·laboració amb Manuel Domínguez Rodrigo, de la Universitat Complutense de Madrid; Ruth Blasco, investigadora post-doctoral Beatriu de Pinós-A cofinançada per la Unió Europea mitjançant les Accions Marie Curie del 7è Programa marc d'R+D; i Travis R. Pickering, de la Universitat de Wisconsin. L'objectiu era caracteritzar els óssos com a carnívors per distingir-los d'altres predadors i dels homínids. "La gran virtut d'aquesta investigació és que servirà per ajudar a identificar no solament si un cadàver trobat a un jaciment se'l va menjar un ós, sinó quin tipus de carnívor ho va fer", manifesta Jordi Rosell.
  Modificacions efectuades pels óssos sobre les costelles i vèrtebres dels ungulats consumits / IPHES
  La demarcació de Barcelona acull més de 2.000 activitats estivals de lleure per a infants i joves
  Uns 98.470 infants i joves, juntament amb prop de 13.000 monitors i directors de lleure, participaran en més de 2.000 activitats de lleure aquest estiu la demarcació de Barcelona, segons les previsions de la Direcció General de Joventut del Departament de Benestar Social i Família de la Generalitat de Catalunya. Les comarques centrals i l'àrea metropolitana de Barcelona seran les més concorregudes, ja que hi tindran lloc més de la meitat d'activitat d'estiu a Catalunya: al conjunt del país s'hi esperen més de 200.000 infants i joves i unes 4.200 activitats. Per tipologies, les activitats majoritàries seran els casals (1.380), seguits de les colònies (310), les acampades (265), les rutes (40) i els camps de treball (35). I pel que fa al lloc de realització, el Barcelonès serà la comarca amb més activitats (485), seguida del Berguedà (270), el Baix Llobregat i el Vallès Occidental (230), Osona (210), Vallès Oriental (200), Maresme (170), Alt Penedès (70), Bages (65), Anoia (55) i Garraf (45).
  Camp de treball de la Llacuna / GENCAT.CAT
  Totes aquestes dades les ha donat a conèixer aquest matí el director general de Joventut, Toni Reig, durant la visita al camp de treball 'Els ibers, la vida sota la terra', que té lloc del passat dia 5 fins demà a la Llacuna (Anoia). Aquest camp de treball, organitzat pel Departament de Benestar Social i Família i gestionat per la Fundació Escolta Josep Carol, és novetat d'aquest 2014 i acull a un total de 24 joves catalans d'entre 14 i 17 anys. Els objectius de l'activitat són museïtzar les troballes arqueològiques de la Llacuna per anar recuperant un antic poblat ibèric. Les activitats que es fan diàriament constaran en el desbrossament de l'àrea de les excavacions, l'acondicionament de l'entorn, l'excavació, l'estudi dels materials, la interpretació de les troballes fetes. En total, Benestar Social i Família ha organitzat 12 camps de treball a les comarques centrals i a l'àrea metropolitana de Barcelona, dels quals vuit són per a joves catalans, un d'intercanvi amb nois i noies d'altres comunitats autònomes, i tres per a joves catalans i de la resta del món. Les previsions facilitades per Reig també inclouen les activitats en albergs que formen part del programa 'L'estiu és teu!' de l'Agència Catalana de Joventut del Departament de Benestar Social i Família. Es tracta d'estades de dues setmanes en alguna de les instal·lacions de la Xarxa d'Albergs Socials de Catalunya (Xanascat) en les modalitats d'idiomes, esports, creatives, combinades d'astronomia i anglès, cinema i música. S'ha ofert plaça per a 850 infants i joves de 5 a 17 anys a quatre dels albergs de la xarxa que la Generalitat té a la demarcació de Barcelona, concretament a Barcelona, Berga, Cabrera de Mar, Canyamars, Castellbell i el Vilar, el Masnou, Manresa, Navès, Tiana i Vic. Per mesos, el que tradicionalment ha concentrat el gruix de les activitats d'estiu ha estat el de juliol (54% l'any 2012), seguit del de juny (33%), el d'agost (10%) i el de setembre (3%). Per quinzenes, la més concorreguda l'estiu passat va ser la primera de juliol (1.285 activitats), seguida de la segona quinzena de juny (1.284), la segona de juliol (858), la primera d'agost (298), la segona d'agost (124), la primera de setembre (108), la primera de juny (20) i la segona de setembre (1).
  +info: http://www.gencat.cat/benestarsocialifamilia
  Presumpte tràfic de drogues per part d'una associació cannàbica de Sant Cugat
  Agents de la Policia de la Generalitat-Mossos d'Esquadra de la Unitat d'Investigació de la comissaria de Rubí van detenir i imputar el passat dia 10 de juliol, quatre homes responsables d'una associació cannàbica de Sant Cugat del Vallès, tots ells de nacionalitat espanyola, veïns de Rubí, Terrassa i Sabadell i respectivament de 37, 36, 35 i 31 anys, com a presumptes autors d'un delicte contra la salut pública per pressumpte tràfic de drogues. La investigació va començar arran d'unes queixes veïnals i davant d'aquests fets, els Mossos d'Esquadra van establir un dispositiu d'investigació per tal de corroborar els fets denunciats. D'aquesta manera i amb totes les proves pertinents, el passat 10 de juliol la Unitat d'Investigació va realitzar una entrada i registre a l'Associació Cannàbica juntament amb efectius de la Unitat de Seguretat Ciutadana de la comissaria de Rubí i la de Sant Cugat, de l'Àrea de Recursos Operatius (ARRO) i de la Unitat Canina, amb l'autorització de la jutgessa del Jutjat de Primera Instància i Instrucció número 6 de Rubí.
  En el moment de la intervenció policial hi havia a l'interior del local una quarantena de persones, la gran majoria de les quals consumint substàncies estupefaents. De les declaracions d'aquestes persones es va desprendre que l'esmentada associació s'havia convertit en un comerç de substàncies estupefaents doncs els socis en podien comprar, en podien consumir allà mateix i fins i tot en podien treure a l'exterior sense cap mena de control. De fet, en el mateix moment de la intervenció al local, agents del mateix dispositiu van identificar diverses persones en un parc proper que tenien droga. En ser interrogades per la procedència de la droga van respondre que l'havien comprat a un soci del club cannàbic, el qual l'obtenia d'aquesta associació i els hi subministrava. En el registre del local es va comissar una gran quantitat de substàncies estupefaents, principalment marihuana, haixix i d'altres derivats. També es van comissar 80 paquets de tabac, els quals estaven, presumptament, a la venda. Així doncs arran d'aquests fets, es va procedir a la detenció del secretari de l'associació i el tresorer per un presumpte delicte contra la salut pública. Amb posterioritat, pel mateix motiu, els agents van detenir al president de l'associació i un dels treballadors va quedar imputat. En aquest moment, segons les darreres informacions dels Mossos, el local de l'Associació Cannàbica està precintat per ordre judicial i els detinguts van quedar en llibertat amb càrrecs després de passar a disposició judicial.
  Substàncies comissades en el moment de la detenció / MOSSOS D'ESQUADRA
  +info: http://www.gencat.cat/mossos
  L'Ajuntament de Castellar del Vallès estrena nova versió del seu web
  El portal municipal www.castellarvalles.cat va estrenar ahir una nova aparença i organització de continguts fruits d' versió que s'ha desenvolupat amb PHP, un llenguatge de programació que la Free Software Foundation qualifica com a programari lliure. Fins ara, els continguts del web de l'Ajuntament de Castellar del Vallès estaven programats mitjançant una plataforma de 'software' propietari, la qual cosa implicava el pagament anual de llicències per part de la Corporació. El canvi suposarà un estalvi de 7.500 euros anuals, no només pel cost 0 del manteniment del programari sinó també per la reducció de la despesa en l'allotjament del web. La nova versió del web manté pràcticament el mateix arbre de continguts i les mateixes funcionalitats que l'anterior, tot i que amb la modificació s'ha aprofitat per tal de renovar el disseny de la pàgina principal i introduir algunes millores al conjunt del portal. Pel que fa concretament a la pàgina principal, entre d'altres novetats, disposa d'una nova àrea amb vuit destacats molt visibles de continguts; una caixa d'audiovisuals que inclourà galeries d'imatges i vídeos i que incorporarà properament una webcam; la visualització del contingut del perfil de Twitter de l'Ajuntament i un accés directe destacat a la pàgina municipal de Facebook; i la informació meteorològica del dia amb enllaça a la predicció localitzada al municipi.
  La migració de continguts de la pàgina web a programari lliure ha afectat prop de 200 bases de dades, entre aquelles que es mostren a la pàgina web i a la intranet municipal. Entre aquestes dues àrees de continguts s'han traspassat al voltant de 120.000 registres. Un altre canvi significatiu és que la nova versió del portal estarà ubicada en un únic servidor extern. Fins ara, els continguts estaven disposats en dos servidors, un d'intern i un de públic que se sincronitzaven entre ells cada 30 minuts. Aquest canvi suposarà que la publicació de continguts sigui immediata. El desenvolupament del web municipal amb programari lliure ha suposat una inversió global de 22.000 euros (IVA inclòs), despesa que s'amortitzarà en un període de 3 anys si es pren com a referència l'estalvi calculat amb la implantació d'aquesta nova versió. El projecte ha estat executat per l'empresa Districte Digital, d'acord amb un projecte elaborat conjuntament per la regidoria de Comunicació i la d'Organització, Sistemes i Atenció Ciutadana. Des que es va posar en marxa la versió anterior el gener de 2009, el web municipal ha registrat un total d'1.482.711 sessions, és a dir 735 sessions diàries de mitjana, amb un total de 582.000 usuaris únics absoluts. Des de l'1 de gener de 2014, el mateix portal ha registrat 150.894 sessions, és a dir 833 sessions diàries de mitjana, amb un total de 66.537 usuaris únics absoluts.
  Captura de pantalla de la pàgina principal del nou web de l'Ajuntament de Castellar / TITULARS.CAT
  Laia Fernández Zurita campiona de Catalunya de patinatge artístic infantil en figures obligatòries
  Durant el darrer cap de setmana, Cerdanyola del Vallès ha acollit el Campionat de Catalunya de patinatge per a infantils i la patinadora del Cerdanyola Club d'Hoquei, Laia Fernández Zurita, va aconseguir la medalla d'or en la seva especialitat: la modalitat de figures obligatòries. En aquesta mateixa modalitat, Berta Llorca, del Club de Patinatge Artístic Caldes d'Estrach, va ser segona; i a Mireia Cilleros, del Club de Patinatge Artístic Tona, va conquerir la medalla de bronze. Laia Fernández Zurita participarà en el Campionat d'Espanya, que es disputarà el 24 i 25 d'octubre a Badajoz. En la modalitat de figures obligatòries també va participar la cerdanyolenca Mariona Creus, també del Cerdanyola Club d'Hoquei, la qual va finalitzar en la dotzena posició de la classificació general final.
  Laia Fernández Zurita / CERDANYOLA CH
  Laia Fernández Zurita va participar també en la modalitat de lliure on va poder classificar-se en la quinzena posició: en aquesta ocasió va ocupar la vint-i-cinquena posició una vegada finalitzat el disc curt i va remuntar deu posicions durant el disc llarg, però va quedar lluny del podi. En categoria masculina, Arnau Navarro, del Club Patinatge Artístic Cerdanyola, va ocupar la quinzena posició final: Navarro va caure durant la seva participació en el disc llarg i una petita fissura a la mà va impedir millorar el seu rendiment. El lliurament de premis el van preseidir Xavier Roca, secretari del Comitè de Patinatge Artístic de la Federació Catalana de Patinatge; Francisco Arpide, president Club Patinatge Artístic Cerdanyola; i Marc Guillamon, regidor d'Esports. Arpide va mostrar la satisfacció de com s'havia desenvolupat el campionat i va destacar la col·laboració de l'Ajuntament de Cerdanyola del Vallès i en especial del Servei d'Esports.
  Més de 600 piscines i clubs nàutics de Catalunya se sumen al Mulla't per l'Esclerosi Múltiple
  La inciativa Mulla't per l'Esclerosi Múltiple, que enguany ha arribat a la seva 21a edició, ha comptat amb la participació de més de 600 piscines i clubs nàutics de Catalunya. La Fundació Esclerosi Múltiple (FEM) és l'entitat que organitza aquesta campanya, la qual va crear l'any 1994. L'objectiu de l'activitat és recaptar fons per a la Fundació, els quals es destinaran a la a millorar la qualitat de vida dels afectats per l'esclerosi múltiple, tot oferint-los serveis de neurorehabilitació i d'inserció laboral, a través dels hospitals de dia que gestiona la FEM i el Centre Especial de Treball (FEM-CET). Aquesta malaltia neurodegenerativa afecta avui dia més de 7.000 persones a Catalunya, i 46.000 a tot l'Estat, de manera que ha esdevingut la segona causa de discapacitat en els adults joves, segons informa la pròpia FEM.
  Una de les ciutats que ha participat en l'edició d'enguany del Mulla't ha estat la Llagosta: en aquest municipi vallesà, l'ajuntament ha organitzat un bany solidari al Complex Esportiu Municipal El Turó, La piscina del complex llagostenc ha acollit un bany solidari a les 12.00h d'ahir i s'ha fet una fotografia de grup entre els participants; a més, durant els darrers dies s'han venut productes de la campanya solidària. Un altre exemple de participació a la campanya ha estat el de Terrassa, on el Club Natació Terrassa ha habilitat, entre les 9.00h i les 14.00h d'ahir, un espai en la piscina de 50 metres per tal d'acollir nedadors solidaris; també s'hi ha instal·lat un estand de la FEM des d'on s'ha fet difusió de la seva tasca i s'ha posat a la venda materila del Mulla't, com ara com ara samarretes, tovalolles o bosses.
  Presentació del Mulla't per l'Esclerosi Múltiple 2014 / YOUTUBE-FEM
  +info: http://www.fem.es
  La Fundació Universitària Balmes i el Comitè d'Empresa de la UCC signen el II Conveni Laboral
  La Direcció General de la Fundació Universitària Balmes i els representants del Comitè d'Empresa de la Universitat de Vic-Universitat Central de Catalunya (UVic-UCC) han signat abans d'ahir el II Conveni Laboral de la institució, després que ahir se sotmetés a consulta en una assemblea extraordinària de treballadors. Van participar a la consulta 222 persones, amb els resultats de 74,8% a favor, 21,6% en contra, i 3,2% en blanc. Els principals punts del nou conveni se centren en el fet que s'estableix una garantia de continuïtat salarial per a la plantilla i una modernització del sistema d'accés i de categories del personal, tant PAS com PDI. També es va arribar al compromís que en els propers 6 mesos les parts negociaran un sistema d'incentivació que substitueixi el complement d'antiguitat actualment existent. En aquest mateix sentit, el nou conveni aposta per la transparència interna de l'organització i a partir d'ara una persona de la comunitat universitària de la UVic-UCC, nomenada pel Comitè d'Empresa, participarà a les comissions de selecció amb veu i sense vot.
  El director general Joan Turró, durant l'acte de signatura, ha volgut deixar palès que "malgrat unes negociacions molt intenses, hem arribat a un nivell d'equilibri que reflecteix el nivell de compromís que tots tenim amb la institució". També ha destacat l'actitud de respecte i reconeixement mutu que ha presidit en tot moment el procés de negociació. Per la seva banda, Josep Bisquert, president del Comitè d'Empresa, ha destacat l'esperit constructiu de la mesa negociadora i ha instat la direcció a treballar perquè, en la mesura del possible, es puguin anar restituint els esforços econòmics que ha fet la comunitat universitària per assolir l'equilibri pressupostari. Per últim, Jordi Montaña, rector de la UVic-UCC ha ressaltat que tant la direcció com els treballadors han sabut comprendre bé el context econòmic en què es troba la institució i la importància de poder seguir mantenint l'equilibri pressupostari per tal d'encarar el futur en millors condicions.
  D'esquerra a dreta Josep Bisquert, Joan Turró i Jordi Montaña / UVIC-UCC
  Un 20,6% d'empreses al Vallès Oriental i al Maresme augmenten vendes de gener a juny
  Segons les dades que es desprenen de la 13a edició del Termòmetre d'Advisoria, un 20,6% de les empreses del Vallès Oriental i del Maresme han augmentat les seves vendes durant els primers sis mesos de 2014 i s'ha mantingut en un 37,8% dels casos. Aquestes dades suposen un fre a la tendència optimista que es preveia a principis de 2014, quan als empresaris se'ls va preguntar per les previsions de vendes de la seva empresa i en un 49% dels casos van dir que les seves vendes augmentarien, enfront el 20,6% de les empreses que ara, sis mesos més tard afirmen haver incrementat les vendes de la seva companyia. Un 41,1% dels empresaris enquestats diuen que aquests primers sis mesos de l'any les vendes de la seva empresa han disminuït, tot i que les previsions a primers d'any eren de menys d'un 10%. Des d'Advisoria, companyia de serveis integrals d'advocacia, assessoria econòmica, fiscal i laboral amb seus a Mataró, Granollers i Barcelona, s'apunta que aquesta poca concordança entre les expectatives que presentaven els empresaris a principis d'any i la realitat després de sis mesos són el reflex de l'excés d'optimisme empresarial que ha imperat entre els empresaris durant el 2013 i fruit de l'aplicació de les promeses del Govern central, sobretot pel que fa a la Reforma Laboral, però, sobretot, a la crisi econòmica.
  Pel que fa a la plantilla de les empreses de l'eix econòmic Vallès-Maresme, Advisoria ha comprovat que el 87% de les empreses ha mantingut o fins i tot ha augmentat el nombre de treballadors a la companyia i només en un 13% dels casos, les empreses han destruït llocs treball. Segons les del Termòmetre d'Advisoria, els empresaris, tot i que la marxa del seu negoci ha estat per sota de les previsions que s'havien fet a primers d'any, tenen la voluntat de mantenir la plantilla, i fins i tot alguns l'han augmentat amb la intenció de seguir mantenint els nivells d'ocupabilitat. Per a Manel Fernández, soci d'Advisoria, "els resultats evidencien el moment agredolç que estem vivim. Per una part, la caiguda sostinguda que ha significat la crisis patida, sembla frenada, però, per altra part, la recuperació no acaba d'assolir el nivell que necessitem i es manifesta com a lenta i costosa. No obstant això, també resulta positiu que la destrucció d'ocupació remeti, tot i que hem arribat a uns extrems insostenibles i resulta prioritari la recuperació en la creació de llocs de treball". Quant als serveis que les empreses reben de l'Estat i que haurien de ser directament proporcionals als impostos que paguen, un 87,3% dels enquestats creuen que no perceben de l'Estat un retorn equitatiu a la contribució que fa cadascuna de les empreses del Maresme i del Vallès sufragant les despeses de l'IVA, l'Impost de Societats, l'Impost sobre Activitats Econòmiques i la Seguretat Social. Per a Ivo Florenza, soci d'Advisoria, "els impostos ofeguen molts empresaris, pimes i micropimes". Florenza afegeix que l'endeutament generat per molts empresaris i pimes durant aquest anys de crisi amb la Seguretat Social i Hisenda i l'actual política de cobrament agressiva dels departaments de recaptació d'aquest organismes fa mes difícil i complicada la situació financera de les empreses. Necessitem rebaixar la factura fiscal d'impostos com IVA, IRPF i Societats i facilitar la concessió de crèdits per augmentar les inversions i el consum. Actualment estem en un punt d'inflexió per aconseguir un creixement sostingut".
  IV Jornada Professional Advisoria: Del mercat local a l'internacional. Un món d'oportunitats, celebrada el pasast 29 de maig a l'Auditori de la Mutua Universal, a Barcelona / ADVISORIA
  +info: http://www.advisoria.cat
  La coral Gospel Vallès inicia per tercer any consecutiu la seva gira 'Set de Gospel'
  Per tercer estiu consecutiu, el grup Gospel Vallès posa en marxa el tour 'Set de Gospel', un espectacle de música coral especialment pensat per als xafogosos vespres de l'estació més calorosa de l'any. L'espectacle tindrà cinc parades en què es presentaran noves cançons i coreografies. En aquest sentit, per a l'estiu de 2014, la coral terrassenca ha renovat de dalt a baix el seu repertori: la nova selecció de cançons afegeix més ritme i moviment a les interpretacions que introdueixen també nous elements com les percussions corporals. En aquesta ocasió, Gospel Vallès ha volgut recolzar-se en les composicions contemporànies de música espiritual que ofereixen un so més urbà, que fusiona estils i trenca els cànons tradicionals de les cançons eclesiàstiques.
  El tret de sortida de la gira ha estat la Festa Major de Terrassa, el passat 4 de juliol a les 21.30h, en la ja tradicional 'Nit de Gospel' que aplega a les corals més importants de la ciutat. Una setmana més tard, 'Set de Gospel' es trasllada fins a una altra festa major, aquest cop la del barri de Can Vallhonrat de Rubí, concretament avui a les 22.00h. Una de les cites més especials d'aquest tour, segons Gospel Vallès, tindrà lloc el dia 20 de juliol a Olot, de les 18.00h fins les 21.00h, moment en el qual Gospel Vallès participarà en la segona edició del Concert solidari de cors de Catalunya, que s'organitza a la capital de Garrotxa: es tracta d'un festival de cançó espiritual en benefici de l'Associació del Síndrome de la Fatiga Crònica i Fibromiàlgia de la Garrotxa (ASDCFMG) que comptarà amb diverses formacions d'arreu del territori. D'altra banda, el dissabte 20 de setembre a les 16.00h l'espectacle 'Set de Gospel' arriba a terres lleidatanes per tal d'actuar en la XVI Trobada Intercomarcal d'Associacions de Dones de les Terres de Lleida. Per últim, Gospel Vallès torna a participar al Cicle Música als Castells de Catalunya, aquest cop a la Pobla de Claramunt a les 22.00h: amb aquest concert finalitza la gira estiuenca i es dóna pas al següent curs a en el qual el grup ja compta amb algunes novetats de cara al Nadal.
  Vídeo de la coral terrassenca Gospel Vallès / YOUTUBE-GOSPEL VALLÈS
  +info: http://www.gospelvalles.com
  PIMEC guardona l'Escola de Flequers Andreu Llargués i dues pimes del Vallès Occidental
  L'Escola de Flequers Andreu Llargués i les empreses Dormity.com i Meypar han estat guardonades a la 27a edició dels Premis Pimes, que ha tingut lloc abans d'ahir a Barcelona, concretament al Palau de Congressos de Catalunya. L'acte, emmarcat dins del sopar anual de la patronal PIMEC, ha estat presidit per Artur Mas, president de la Generalitat de Catalunya., qui ja va presidir també a l'anterior entrega d'aquests premis, tal i com va informar TITULARS.CAT (bloc del 12/06/2013). L'Escola de Flequers Andreu Llargués, amb seu a Sabadell, i sobre la qual també ha informat TITULARS.CAT en diverses ocasions (bloc del 08/02/2014, del 08/04/2014 i vídeo report del 08, 09 i 10/02/2014), ha rebut el reconeixement en el Comerç per la seva llarga trajectòria organitzant cursos, jornades i seminaris dirigits tant a amateurs com a professionals que volen aprendre l'ofici: aquest premi l'ha compartit amb l'Escola de Pastisseria del Gremi de Barcelona i l'Escola Oficis de la Carn. D'altra banda, Dormity.com, de Rubí, ha rebut el guardó al Comerç més competitiu, gràcies a la millora del seu servei d'assessorament en termes de descans i l'increment dels seus punts de venda en més d'un 50%, amb diversos espais en centres comercials de molta representativitat en el comerç de Catalunya. A més, ha crescut en un 65% la superfície de venda amb la incorporació de més metres quadrats i ha incrementat la plantilla en vint-i-tres treballadors des de l'any 2011. L'altra empresa vallesana, Meypar, ubicada a Sant Cugat, ha rebut el premi a la Pime més competitiva en la categoria de petita empresa per la seva activitat empresarial, que l'ha portat a expandir el seus serveis en el sector de control d'àrees d'aparcament i vies de comunicació d'ús regulat a Llatinoamèrica: en pocs anys ja són líders en el mercat mexicà i el 2013 ha obert les primeres instal·lacions a Costa Rica i Guatemala, a banda de ser presents a Colòmbia, l'Equador i la República Dominicana. Francesc Elías, president de PIMEC Vallès Occidental, que també ha assistit a l'acte, ha mostrat la seva satisfacció pel fet que la comarca hagi rebut aquests guardons i ha remarcat l'esforç i tenacitat de les empreses "per poder encarar amb seguretat la incipient sortida de la crisi". En aquest sentit, el president de PIMEC Vallès Occidental ha encoratjat els empresaris del territori continuar treballant, a lluitar pels seus projectes i a mantenir el coratge i la tenacitat que vénen demostrant any rere any.
  Enguany els Premis Pimes han apostat de nou per la solidaritat, i en aquest sentit s'ha destinat la quota íntegra del sopar que abonen els assistents al programa de la Fundació PIMEC anomenat emppersona, que ajuda l'empresariat que afronta serioses dificultats en el seu negoci o que s'ha quedat sense activitat. Els Premis Pimes estan oberts a totes les petites i mitjanes empreses de Catalunya, de qualsevol àmbit, i els únics requisits per presentar-s'hi són tenir menys de 250 treballadors i no facturar més de 50 milions d'euros. Les candidatures s'han presentat fins al dia 25 d'abril, i un Jurat format per destacades personalitats del món polític, financer, econòmic i periodístic ha decidit de forma objectiva quines són les empreses guardonades mitjançant criteris empresarials segons cada categoria. Aquest any s'han presentat 74 candidatures provinents de 63 empreses, xifres que remunten les obtingudes els anys anteriors.
  De dalt a baix: entrega del Premi Pimes al Comerç, a l'empresa Dormity.com i a l'empresa Meypar / PIMEC
  Es valida a Terrassa una butlleta guanyadora en Segona Categoria de l'Euromillones
  Segons informa el Patronat d'Apostes de la Diputació de Barcelona, en el sorteig d'Euromillones celebrat ahir, hi ha set butlletes encertades en Segona Categoria, una de les quals ha estat validada al Punt de Venda número 12.735 de Terrassa, situat concretament a la Rambla d'Egara, 140. Cada encertant de Segona Categoria de l'Euromillones (5+1 encerts) té un premi de: 155.894,00 euros. Recentment, tal i com va informar TITULARS.CAT (bloc del 10/06/2014) es van validar també a Terrassa, una butlleta de la Primitiva i una del Jocker, jocs que, com l'Euromillones, estan gestionats per Loterías y Apuestas del Estado.
  Entrada del Patronat d'Apostes situat al
  Carrer Londres de Barcelona / LOTERIASYAPUESTAS.ES
  En el cas del joc de l'Euromillones se seleccionen cinc números d'una taula, de l'1 al 50, i dues estrelles d'una taula, de l'1 a l'11. En una aposta simple es poden jugar d'una vegada entre 1 i 5 apostes per butlleta, escollint els 5 números i les 2 estrelles en cada aposta. En una aposta múltiple, es poden jugar fins a 10 números i 5 estrelles per aposta: com més múltiples juguis més gran l'aposta i les possibilitats de guanyar. Es pot jugar per a un sol sorteig (sorteig diari) o per als dos sortejos de la setmana (sorteig setmanal). En l'opció del sorteig setmanal, es juga dimarts i divendres, i s'ha de validar l'aposta abans del sorteig de dimarts.
  L'espectacle 'Overlock' homenatja la gent que ha treballat al tèxtil a Mataró
  Durant moltes dècades, entre finsals del segle XIX i principis del XX, el sector tèxtil de Mataró havia estat un destacat motor econòmic i per aquest motiu la Direcció de Cultura de l'Ajuntament de Mataró ha fet un encàrrec al director teatral mataroní Josep Rodri per retre un homenatge als homes i dones que ho van fer possible. El resultat és Overlock, un espectacle interdisciplinar a càrrec de la companyia Amebeu Teatre que es podrà veure a Can Marfà, la futura seu del Museu del gènere de punt, en diferents funcions a partir de demà passat.
  Cartell d'Overlock / AJ. MATARÓ
  L'espectacle neix d'un encàrrec de l'edició del 2012 de la Fira Internacional de Teatre de Tàrrega, encàrrec que en aquell moment va rebre el nom de Ferro colat. L'obra va evolucionar per tal de presentar-se al Festival TNT de Terrassa l'any 2013 amb el títol Homes i màquines. A Mataró, amb el nom d'Overlock (una clara referència al nom de la famosa màquina de cosir), hi arriba amb la participació d'una quarantena d'actors i ballarins de diferents col·lectius de la ciutat i membres del Cor Ciutat de Mataró. A més, comptarà amb projeccions que recordaran com es va viure el moment més àlgid del tèxtil a Mataró, a través d'uns vídeos de l'artista Jordi Cuyàs. També hi haurà la col·laboració especial de vuit 'overlockistes' mataronines, algunes de les quals participaran en directe durant l'espectacle. Overlock es podrà veure els dies 10, 11, 12, 13, 18, 19 i 20 de juliol a les 22.00 h. Des de l'Ajuntament es recorda que l'espai de Can Marfà té una capacitat de públic reduïda. El cost de l'entrada és de 12 euros i es poden comprar al web https://entradesculturamataro.cat.
  El projecte rubinenc 'Energia per a tothom' s'amplia a noves famílies
  El projecte 'Energia per a tothom', que desenvolupa l'Ajuntament de Rubí dins la iniciativa de foment de l'eficiència energètica i les energies renovables Rubí Brilla, ha encetat una nova edició, segons informava el propi Ajuntament dimecres passat, que permetrà ajudar un mínim de 50 famílies amb dificultats per tal de pagar el seu consum energètic. Aquestes llars, prioritzades pels Serveis Socials de l'Ajuntament, se sumaran al més d'un centenar que ja van beneficiar-se d'aquest projecte en una fase anterior. Estudiants de la Universitat Politècnica de Catalunya (UPC) han iniciat la setmana passada auditories energètiques als habitatges seleccionats amb l'objectiu de detectar quin tipus de subministraments tenen contractats i si utilitzen sistemes poc eficients, com ara bombetes d'alt consum o estufes incandescents. En aquesta primera visita, s'aprofita per tal d'informar les famílies sobre l'existència dels bons socials elèctrics, un recurs força desconegut entre la població i que pot comportar un important descompte a la factura de la llum, d'entre un 20% i un 40%. Actualment tenen dret a aquesta ajuda els domicilis amb una potència contractada per sota dels 3kW, les persones amb 60 anys o més amb una pensió mínima, els majors de 60 anys amb una pensió no contributiva (jubilació/invalidesa) i l'antic SOVI, les famílies nombroses i els domicilis amb tots els membres a l'atur.
  Termòstat / LOCALPRES
  Després de cada auditoria, l'equip del projecte Rubí Brilla s'encarrega de realitzar un informe personalitzat que recull l'estalvi potencial de la llar, així com tot un seguit de mesures i recomanacions que poden contribuir a aconseguir-lo. Un cop finalitzades totes les visites, a més, s'elabora un informe col·lectiu que inclou diferents accions per ajudar aquestes famílies, com ara canvis massius de bombetes o la reparació d'aparells i cablejats. Aquestes mesures les sufraga l'Ajuntament amb una partida de 25.000 euros equivalent a la pressupostada l'any passat per aquest mateix projecte. En la primera edició d''Energia per a tothom', l'estalvi potencial de totes les llars participants va calcular-se en 19.265 euros, és a dir, uns 205 euros de mitjana per família. L'experiència de l'Ajuntament de Rubí en la lluita contra la pobresa energètica l'ha convertit en un referent per a altres administracions i entitats: de fet, Rubí, segons s'explica des del seu ajuntament, va ser un dels primers municipis a abordar de manera proactiva aquesta xacra derivada de la crisi econòmica. En aquest sentit, dimecres de la setmana passada el Consistori ha estat convidat a participar a la jornada 'Eines per a l'acció contra la pobresa energètica', organitzada per l'Ajuntament de Sabadell i la Diputació de Barcelona: en aquesta trobada, celebrada al Parc Central del Vallès, tècnics del projecte Rubí Brilla, sobre el qual ha informat anteriorment TITULARS.CAT (bloc del 15/06/2014), han presentat el projecte 'Energia per a tothom' dins d'una taula rodona sobre sinergies contra la pobresa energètica. A continuació, van oferir un taller sobre solucions pràctiques d'estalvi energètic en llars de consumidors vulnerables. La jornada 'Eines per a l'acció contra la pobresa energètica', a la qual hi van assitir més de 100 professionals catalans, ha comptat amb la participació d'entitats que viuen de prop aquesta problemàtica, com ara Creu Roja o Càritas; així com d'administracions que ja estan impulsant accions per combatre-la.